มันนี่ทูเดย์
ธปท.วอนคนไทยอย่าขีดเขียนธนบัตร
21 เม.ย. 2558

ธปท.วอนคนไทยอย่าขีดเขียนธนบัตร
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) กล่าวว่า ธปท.ได้ขอความร่วมมือให้ธนาคารพาณิชย์ร่วมรณรงค์การใช้ธนบัตรอย่างถูกวิธี เพื่อประหยัดการใช้ทรัพยากรของประเทศ และขอเชิญชวนประชาชนให้ใช้ธนบัตรอย่างถูกวิธี โดยไม่ขีดเขียน ไม่ประทับตรา ไม่กรีดพับ เพื่อให้ธนบัตรมีอายุการใช้งานอย่างเหมาะสม ไม่เสื่อมสภาพไปก่อนเวลาอันควร แต่ธนบัตรที่มีรอยขีดเขียนหรือประทับตรา ยังคงใช้หมุนเวียนได้ปกติ และชำระหนี้ได้ตามกฎหมาย แต่จะถือว่าเป็นธนบัตรเสื่อมสภาพเพราะมีรอยเปรอะเปื้อน ไม่เหมาะใช้งานต่อไปเท่านั้น หากประชาชนได้รับธนบัตรลักษณะดังกล่าว สามารถนำไปแลกเปลี่ยนเป็นธนบัตรสภาพดีได้ ที่ธนาคารออมสินและธนาคารพาณิชย์ทั่วประเทศ
คลังโชว์ผลงานดันเศรษฐกิจฟื้น 
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า การแถลงผลงานของคลังในวันที่ 22 เม.ย.นี้ จะแสดงให้เห็นว่าเศรษฐกิจไทยปี 2558 ฟื้นตัวชัดเจนแล้ว และปัญหาเศรษฐกิจในช่วงที่ผ่านมามีปัญหาของการส่งออกที่ขยายตัวลดลงเท่านั้น แต่ในด้านการบริโภคฟื้นตัวจากมาตรการกระตุ้นเศรษฐกิจที่รัฐบาลดำเนินการมาต่อเนื่อง การลงทุนของไทยก็ฟื้นตัวดีขึ้น ยอดขายปูนซีเมนต์เดือน มี.ค. 2558 ขยายตัว 0.6% ขณะที่การนำเข้าสินค้าทุน เพิ่มขึ้น 5.9% เป็นสัญญาณว่าการลงทุนภาคเอกชนเริ่มฟื้นตัวมากขึ้น อย่างไรก็ตามคาดว่าคลังยังมีมาตรการออกมาดูแลและกระตุ้นเศรษฐกิจต่อเนื่องต่อไป